ออมสินผุดกองทุนหนุนกลุ่มสตาร์ทอัพ
ออมสินเพิ่มบทบาทพัฒนาเอสเอ็มอี ดันกองทุนร่วมลงทุนประเดิมก้อนแรก 500 ล้าน
14 ม.ค. 2559

ออมสินเพิ่มบทบาทพัฒนาเอสเอ็มอี ดันกองทุนร่วมลงทุนประเดิมก้อนแรก 500 ล้าน 
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารจะลงนามร่วมกับตลาดหลักทรัพย์แห่งประเทศไทย (ตลท.) ในการร่วมทุนในกองทุนร่วมลงทุน หรือเวนเจอร์ แคปปิตอล เพื่อเสริมสร้างความเข้มแข็งให้แก่ผู้ประกอบการเอสเอ็มอี ด้วยวงเงินประเดิมกองแรก 500 ล้านบาท แบ่งเป็นเงินจากธนาคารออมสิน 400 ล้านบาท เงินจาก ตลท.อีก 100 ล้านบาท 
ทั้งนี้ วงเงินดังกล่าวเป็นส่วนหนึ่งของวงเงินทั้งสิ้น 2,000 ล้านบาท ที่ธนาคารออมสินเตรียมไว้ในการลงทุนกองทุนร่วมลงทุน โดยจะเป็นกองทุนที่เน้นการร่วมทุนกับกลุ่มเอสเอ็มอีที่มีศักยภาพ และเป็นกลุ่มระยะเริ่มต้นหรือสตาร์ทอัพ เพื่อส่งเสริมให้เอสเอ็มอีสร้างวัตกรรมใหม่ๆ เพื่อหาผู้ประกอบการรุ่นใหม่ 
“ธนาคารออมสินจะพลิกโฉมธุรกิจของไทย จะไม่ทำหน้าที่เป็นเพียงแค่สถาบันการเงินที่ปล่อยสินเชื่ออย่างเดียว แต่จะต้องทำเรื่องการพัฒนาผู้ประกอบการรุ่นใหม่ควบคู่ไปด้วย” นายชาติชาย กล่าว 
นายชาติชาย กล่าวอีกว่า เอสเอ็มอีคนรุ่นใหม่ที่อยู่ในกลุ่มเป้าหมายที่ธนาคารจะเลือกเข้ามาร่วมลงทุนภายใต้กองทุนดังกล่าว จะคัดจากผลงานของนักเรียก นักศึกษาที่เคยนำผลงานมาประกวดในโครงการต่างๆ ของธนาคารออมสินที่มีเฉลี่ยปีละ 1,000 โครงการ ซึ่งขณะนี้มีรายชื่ออยู่กว่า 4,000 โครงการ ที่ธนาคารจะเข้าไปคัดเลือกเพื่อหาผลิตภัณฑ์ใหม่ ธุรกิจแบบใหม่ๆ ที่สามารถเอามาพัฒนาสร้างมูลค่าเพิ่มได้ โดยธนาคารจะเข้าไปดูเรื่องแผนธุรกิจ ความเป็นไปได้ของโครงการ และการหาตลาดในการขายสินค้า
ก่อนหน้านี้ ธนาคารออมสินได้เสนอแนวคิดต่อนายสมคิด จาตุศรีพิทักษ์ รองนายกรัฐมนตรี ให้ตั้งหน่วยงานกลางดูแลเอสเอ็มอี หรือ เนชั่นแนล สตาร์ทอัพ เซ็นเตอร์ ทำหน้าที่ดูแลเอสเอ็มอีกลุ่มสตาร์ทอัพเพื่อให้เกิดความคล่องตัว อาทิ หาตลาด หาผู้ร่วมทุน แหล่งเงินทุน เป็นต้น คล้ายกับคณะกรรมการส่งเสริมการลงทุน (บีโอไอ) ที่ดูแลส่งเสริมธุรกิจขนาดใหญ่